《题黄公望西泠烟霭图歌》
明代·胡应麟

大痴老人黄子久，涂抹丹青号名手。名呼大痴画不痴，此图气名尤淋漓。

危峰突起矗霄汉，迤逦横冈折层巘。其下澄湖八万顷，金碧楼台挂天半。

芙蓉及菡萏，艳色何纷披。恍如若耶溪，并浴千西施。

飞鸥明灭傍沙际，挟雌抱子群翔飞。第六桥南入灵隐，此去南屏尚多景。

岳王墓倚金沙滩，竺色三天浮髻鬟。隔崦人家夕阳落，破帽骑驴出东郭。

寻诗何处携丝桐，美人迟我飞来峰。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。